Ma 'sal nie ophou soek' | Maroela Media
Madelein Murray (40), 'n sakevrou en ma van vyf kinders, en haar oudste seun is presies 'n week gelede in die vroeë oggendure deur vloedwater in Pretoria meegesleur.
Intussen duur die soektog voort en sit haar ma en lewensmaat steeds elke dag hoopvol langs die Bon Accorddam in die noorde van die stad in afwagting op enige nuus.
Francis Venter (60), Madelein se ma, loop sedert verlede Vrydag op en af langs die Apiesrivier voor sy haar by die soekgeselskap by die dam aansluit. Christo Venter (41), Madelein se lewensmaat, is elke oggend ook klokslag by die dam in afwagting op enige teken van haar.
Francis het langs die dam aan Maroela Media vertel van die laaste paar uur wat sy saam met haar dogter deurgebring het. Haar oë is moeg terwyl sy aan 'n ouerige selfoon vasklou en gereeld oproepe beantwoord van besorgde vriende wat wil hoor of die soektog al iets opgelewer het.
"Die foon het ongelukkig nie WhatsApp nie, en my lugtyd is op, so ek moet antwoord as mense my bel. Die skerm het ook nog gekraak toe ek dit nou die dag gestamp het terwyl ons langs die rivier gesoek het. So, die skerm gee ook probleme," sê sy moedeloos en vryf met haar vinger oor die kraak op die skerm.
Madelein en Christo is al nagenoeg sewe jaar in 'n verhouding en woon in Capital Park, naby die laagwaterbrug in Flowerstraat waar Madelein se oudste seun, Hanco (20), se wit Nissan Skyline omstreeks 03:00 ná swaar reën deur vloedwater meegesleur is. Madelein het vier seuns en een dogter. Hulle is 20, 17, 13, sewe en ses jaar oud.
"Ek het haar my Lady Di genoem, want sy het net soos dié koninklike gelyk as sy haar hare blond en kort gedra het. Sy is ook 'n ware Moeder Teresa, 'n regte mens-mens, 'n engel uit die hemel wat die klere van haar lyf sal uittrek en aan iemand gee wat dit nodig gehad het. Haar hele lewe is 'n getuienis en dit is seker hoekom haar verdwyning die harte van talle mense in gemeenskap se harte geraak het en hulle aanspoor om na iemand te soek wat hulle nie eens ken nie," sê sy trots.
Francis haal 'n pak foto's uit van haar troue in 2012. Dit is van die enigste foto's wat sy van Madelein het. "My ander dogter is vier jaar gelede dood en my man verlede jaar. En nou is Madelein ook weg. Ek het net my kleinkinders en drie seuns oor. Kyk net hoe mooi is my meisiekinders," sê sy en wys met haar pinkie op 'n foto. "'n Mens herstel nie regtig van so iets nie."
Sy vertel dat Madelein die Donderdag voor haar verdwyning nog salon toe was om haar hare te laat versorg. "Sy is 'n sakevrou uitgeknip en werk baie hard; sy verdien dit om haarself te pamperlang. Ons het nog die aand gekuier. Sy en Henco is omstreeks 23:00 huis toe. Ons het gegroet en ek het vir haar gesê om my net te laat weet as hulle veilig tuis is. Sy het nooit laat weet nie. Ek het later honderde kere daarna gebel, maar net by die stempos uitgekom. Toe dit lig word, is ek die skoknuus meegedeel."
Die motor se erg verfrommelde wrak is omstreeks 09:00 sowat 1,5 km van die laagwaterbrug gekry, naby die plek waar Henco uit die vloedwater kon kom en hulp by 'n vulstasie ontbied. Hy het bestuur toe 'n fratsgolf die motor geskep het. Hy het probeer om sy ma te help, maar die vloedwater het haar uit sy greep geruk.
'n Volskaalse soektog is sedertdien van stapel gestuur. Die polisie se duikeenheid, honde-eenheid en soek-en-reddingseenhede, van selfs Benoni en Bronkhorstspruit, saam met die Tshwane-nooddienste soek daagliks sowat 13 km langs die Apiesrivier tot waar dit in die Bon Accorddam vloei, en die dam, van 148 ha, self. Die dam is die fokuspunt van die soektog waar 'n operasionele sentrum opgerig is.
Francis het gesê sy is tevrede met owerhede se bystand en ondersteuning in die soektog, maar sy voel hulle moet "wyer kyk". "Ek voel my kind lewe en is dalk hulpeloos êrens daarbuite. Sy is iewers, haar liggaam het nog nie in die water te voorskyn gekom nie, en dit sou al teen dié tyd."
Op 'n vraag wat deur haar gedagtes gaan terwyl sy daagliks van vroegoggend tot omstreeks 17:00 langs die water sit, sê sy sy dink aan 'n "duisend en tien" dinge. "'n Mens kan dit nie beskryf nie. Ek pleit elke sekonde by die Here om net my kind terug te gee, sodat ek haar net weer kan vashou en druk," sê sy terwyl sy die trane op haar wange afvee.
"Ek sal haar onthou as 'n kunstige en kreatiewe mens. Oe, en sy kon die mooiste stories skryf. Haar verbeelding het jou na 'n ander wêreld geneem. Sy het haar so ingeleef in 'n storie en kon dit so mooi uitbeeld. Ek het altyd vir haar gesê 'my poplief, jy het jou roeping gemis, jy moes 'n skrywer geword het'. Ai, sy is my alles, my sonskyn, die ligstraal en die liefde van my lewe."
Francis sê al wat vir hulle berusting sal gee, is as Madelein gevind word en die waarheid kan uitkom. "Ek het baie vrae en soek antwoorde, ek weet byvoorbeeld nie hoekom hulle daai tyd van die oggend op die pad was nie." Sy sê sy het nog nie sedert die voorval met Henco gepraat nie aangesien hy tans by sy biologiese pa is. "Maar ons fokus nou net daarop om Madelein te vind. Ek sal nie ophou soek nie. Ek bly hoop en bid en sal nie ophou tot ek iets vind nie, al moet ek elke dag hier kom sit en die rivier deurloop. Die grootste geskenk wat God my kan gee, sal wees as sy by die deur kan instap en sê 'moedertjie, ek is hier'."
Sy het die polisie, Tshwane-nooddienste en gemeenskap bedank vir hulle bystand en veral vir Christo wat haar so getrou bystaan en ook by die dam wag. "Sy kalmte dra my."
Christo het vlugtig aan Maroela Media gesê die hele situasie is baie hartseer. "Daar is nie 'n ander woord nie. Ons is moedeloos, maar ons bly steeds hoop."
Hy sê die jongste kinders vra na hulle ma, maar "hulle weet sy is weg en dat almal na haar soek".
Ek kan my nie voorstel waardeur hulle almal gaan nie. Dit is verskriklik. Ek hoop regtig hulle vind haar lewendig iewers vas gekeer. 'n Ma se liefde vir haar kind kan nie beskryf word nie, ek sou al lankal mal geword het van bekommernis. Sterkte met julle soektog. Ek hoop ek lees bennekort dat hulle haar lewend gevind het.
Ai Mevrou, my hart gaan uit na julle. Mag God jul styf vashou.
Die hele Pretoria dra julle in ons harte . Staan sterk .
Kan hulle nie die Hiesinte uithaal nie dalk virgemaklik dit dalk die soektog. Bid vir goeie nuus. Sterkte
Ek wonder of iemand nie dalk vir die Tannie n ander Foon het nie, As iemand my Komentaar lees, en het dalk 'n foon om te skenk….Ek dink sy sal dit so warder….Tannie intussen Bid ons saam met Tannie, vir Tannie, die kinders en haar vriend. !!!